CWT คาดผลงานไตรมาส 4 โตต่อ หลังรับรู้ส่วนแบ่งรายได้ “SAKUNC”
CWT คาดผลงานไตรมาส 4 โตต่อ รับรู้ส่วนแบ่งรายได้ "SAKUNC"
23 พ.ย. 2561

นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า  บริษัทมีกำไรสุทธิในช่วงไตรมาส 3/61 อยู่ที่ 31.56 ล้านบาท เพิ่มขึ้น 3.43 ล้านบาท หรือเพิ่มขึ้น12.19% จากช่วงเดียวกันของปีก่อน ที่มีกำไรสุทธิอยู่ที่ 28.13 ล้านบาท เนื่องจากมีการรับรู้รายได้และกำไรของโรงไฟฟ้าชีวมวล ขนาดกำลังผลิต 8 เมกะวัตต์ (MW) ที่เริ่มขายไฟฟ้าเชิงพาณิชย์ (COD) ไปแล้วเมื่อวันที่ 24-25 เม.ย. 2561
ขณะที่ผลการดำเนินงานในช่วงไตรมาส 4/2561 คาดว่าจะเติบโตอย่างต่อเนื่องจากช่วงไตรมาส 3/2561 เนื่องจากผู้ประกอบการค่ายรถยนต์ต่าง ๆ ที่รอส่งมอบเป็นจำนวนมาก ส่งผลให้มีงานในมือ(Backlog) ค่อนข้างสูง ประกอบกับยังมีการรับรู้รายได้จากธุรกิจของ บริษัท สกุลฎ์ซี อินโนเวชั่น จำกัด (SAKUN C) ที่ทาง CWT ได้เข้าไปลงทุนด้วยการถือหุ้นในสัดส่วน 50.01%
ทั้งนี้ บริษัทจึงคาดว่ารายได้ปี 2561 จะเติบโตกว่าปี 2560 ที่มีรายได้อยู่ที่ 1,980.20 ล้านบาท เนื่องจากแนวโน้มของอุตสาหกรรมยานยนต์ที่ปรับตัวดีขึ้น ส่งผลให้ธุรกิจได้รับงานผลิตเบาะหนัง จากผู้ประกอบการค่ายรถยนต์ต่าง ๆ เพิ่มขึ้น  ประกอบกับยังมีการรับรู้รายได้จากธุรกิจเรือและรถที่เป็นสินค้านวัตกรรมของ SAKUN C เข้ามาช่วยสนับสนุนผลการดำเนินงาน
อีกทั้งยังมีการรับรู้รายได้จากการขายไฟฟ้าเพิ่มขึ้น เนื่องจากโรงไฟฟ้าแห่งใหม่ที่เดินกำลังผลิตเชิงพาณิชย์เพิ่มเติม ทำให้คาดว่าจะช่วยผลักดันให้ภาพรวมธุรกิจเป็นไปตามที่วางไว้ และในช่วง 9 เดือนแรกของปี 2561 บริษัทมีรายได้อยู่ที่ 1,506.19 ล้านบาท
“ในช่วงไตรมาส 3/61 เรามีกำไรอยู่ที่ 31.56 ล้านบาท โต 12.19% เพราะว่าการรับรู้รายได้ของโรงไฟฟ้าชีวมวล ขนาด 8 เมกะวัตต์ ดังนั้น เราจึงคาดว่าในช่วงไตรมาส 4/61 จะมีการเติบโตอย่างต่อเนื่อง และมองรายได้ปีนี้จะเพิ่มขึ้นกว่าปีก่อน หลังจากจะมีการรับรู้รายได้ของ SAKUNC เข้ามาช่วยสนับสนุนให้ผลการดำเนินงานเป็นไปตามแผนที่วางไว้” นายวีระพล กล่าว